
2010 m. gruodžio 13 d. vykusiame antrajame Vilniaus miesto neįgaliųjų reikalų forume, kuriame dalyvavo didžiausios neįgaliuosius vienijančios ir atstovaujančios nevyriausybinės organizacijos buvo išklausytos informacijos, iškeltos problemos ir pasiūlyti sprendimai šiose srityse:

NVO finansavimas:

Per vėlai skelbiami įvairių projektų rėmimo konkursai. Organizacijos nespėja jiems tinkamai pasirengti, vėluojama pervesti paskirtas lėšas, ko pasėkoje kenčia projektų kokybė.  Projektų rėmimo konkursai turi būt skelbiami patvirtinus savivaldybės biudžetą;

Sporto politikos klausimai:

· Savivaldybėje turi būti paskirtas specialistas, kuris būtų atsakingas už neįgaliųjų sporto klausimus; 

· Vilniaus mieste neveikia nei vienas baseinas, kuris būtų pritaikytas neįgaliesiams. Svarstytina tokiu padaryti Lietuvos jaunimo ir vaikų laisvalaikio centre veikiantįjį;

· Savivaldybė turėtų parodyti iniciatyvą ir rengiant sporto varžybas, turnyrus Vilniaus mieste, kuriuose dalyvautų ir negalią turintys sportininkai;

· Apie esamą sporto infrastruktūrą ir jos prieinamumą neįgaliesiams nėra pakankamai informacijos, todėl reiktų gerinti informavimą;

· Savivaldybė turi spręsti klausimą dėl neįgaliųjų krepšinio vežimėlių įsigijimo.

Švietimo politikos klausimai:

· Vilniaus miesto savivaldybė turi surinkti visą informaciją apie miesto mokyklose besimokančius vaikus, turinčius negalią, nelankančius mokyklų vaikus su negalia, žinoti jų poreikius ir galimybes bei dalintis su nevyriausybinėmis organizacijomis;

· Bendradarbiaujant su neįgaliuosius vienijančiomis nevyriausybinėmis organizacijomis, šviesti visuomenę, rengti edukacines programas miestiečiams apie negalią, siekiant didesnio visuomenės tarpusavio supratimo;

· Vienoje iš bendrojo lavinimo įstaigų įrengti Vilniaus neįgaliųjų sporto centrą.

Kultūros politikos klausimai:

· Masiniai ir viešieji miesto organizuojami kultūriniai renginiai yra neprieinami negalią turintiems asmenims. Tai turi būti nedelsiant sprendžiama įrengiant specialias pritaikytas zonas, žmonėms su judėjimo negalia,  elektroniniame ekrano kampe renginį verstų gesto kalbos vertėjas, įrengti tualetai pritaikyti žmonėms su judėjimo negalia. 

Miesto ūkio klausimai:

· Neįgaliųjų organizacijų atstovai privalo dalyvauti  būsto pritaikymo neįgaliųjų poreikiams programos įgyvendinime;

· Savivaldybė privalo skirti ypatingą dėmesį statant naujus ar rekonstruojant senus pastatus, kuriant ar tvarkant viešąją aplinką į visų žmonių, tame tarpe ir į neįgalių žmonių poreikius;

· Sunkiai prieinamos transporto paslaugos, todėl prašoma savivaldybės ieškoti galimybių suteikti kokybiškas vežimo paslaugas neįgaliesiams Vilniaus mieste;

· Neįgaliųjų keleivių patogumui viešojo transporto sustojimuose specialiai žymėti vietas, iš kurių paprasčiausia patekti į transporto priemonę;

· Sutvarkyti neveikiančias neįgaliesiems pritaikytas požemines perėjas;

· Spręsti socialinio taksi paslaugų teikimo klausimą žmonėms su judėjimo negalia.

Sveikatos ir socialinės politikos klausimai:

· Sunkiai prieinamos sveikatos apsaugos paslaugos miesto poliklinikose. Svarstyti galimybę suteikti gydymo paslaugas be eilės, negalią turintiems žmonėms atvykusiems į su lydinčiu asmeniu;

· Odontologo paslaugos neprieinamos proto negalią turintiems asmenims. Paslaugos teikiamos tik respublikinėje Žalgirio ligoninėje. Svarstyti galimybę vienoje iš miesto poliklinikų įrengti specialų odontologijos kabinetą, besispecializuojantį teikti paslaugas proto negalią turintiems asmenims;

· Neįgaliuosius atstovaujančias nevyriausybines organizacijas įtraukti teikiant konsultavimo paslaugas apie įsidarbinimo galimybes neįgaliesiems;

· Multifunkcinių centrų steigimas miesto seniūnijose, kuriuose būtų teikiamos pagrindinės neįgaliųjų poreikius atitinkančios paslaugos.

· Vilniaus miesto poliklinikose įrengti specialius kabinetus žmonėms su judėjimo negalia.

Prašome savivaldybės atsižvelgti į forumo metu išreikštas pastabas ir pasiūlymus. Esame dėkingi už bendradarbiavimą.

Algimantas Arbočius

